b"\n_START_ARTICLE_\nJaroslav I., veliki knez Kijeva\n_START_PARAGRAPH_\nJaroslav Vladimirovi\xc4\x8d Mudri (staroslavenski: \xd0\xaf\xd1\x80\xd0\xbe\xd1\x81\xd0\xbb\xd0\xb0\xd0\xb2 \xd0\x9c\xd1\x83\xd0\xb4\xd1\x80\xd1\x8b\xd0\xb9, stari nordijski: Jarizleifr); (978.-1054.); je novgorodski i potom veliki kijevski knez, koji je bio na \xc4\x8delu prve isto\xc4\x8dnoslavenske dr\xc5\xbeave Kijevske Rusi tijekom razdoblja izme\xc4\x91u 1019. i 1054. godine. Jaroslav je bio sin kijevskog kneza Vladimira Velikog i kneginje Rohnide (Rogneda, ili Rogneda Rogvoldovna) iz staroruske kne\xc5\xbeevine Polocka. Za vrijeme Jaroslava Kijevska Rus' se nalazila na vrhuncu kulturne, vojne i politi\xc4\x8dke mo\xc4\x87i. Jaroslav je utemeljitelj zakonika Rus'ka pravda._NEWLINE_Jaroslav je u svoje vrijeme bio posljednji knez koji je vrlo uspje\xc5\xa1no odoljevao svim vojnim i politi\xc4\x8dkim napadima te je razvijao kr\xc5\xa1\xc4\x87ansku kulturu stvoriv\xc5\xa1i od Kijeva i Kijevske Rusi najve\xc4\x87e gospodarsko i kulturno sredi\xc5\xa1te srednjovjekovne Europe. U njegovo vrijeme reformirana Kijevska Rus' politi\xc4\x8dki i ekonomski je stabilizirana te priznata u \xc5\xa1irim srednjovjekovnim europskim i svjetskim krugovima kao jedna od najrazvijenih dr\xc5\xbeava tog vremena. Jaroslav je promovirao prijateljske i politi\xc4\x8dke veze s ostalim razvijenim dr\xc5\xbeavama u okru\xc5\xbeenju, ali posebno sa zapadnom Europom, zbog \xc4\x8dega je postao poznat pod imenom \xc2\xabzet Europe\xc2\xbb. To se posebno moglo primijetiti u me\xc4\x91usobnim odnosima izme\xc4\x91u \xc4\x8dlanova Jaroslavove obitelji i vladaju\xc4\x87im dinastijama gotovo cijele Europe.\n_START_SECTION_\nMe\xc4\x91unarodni odnosi\n_START_PARAGRAPH_\nJaroslavova \xc5\xbeena Irena je bila k\xc4\x87er kralja \xc5\xa0vedske, Jaroslavova k\xc4\x87er Elizabeta udala se za norver\xc5\xa1kog kralja Harolda III., druga k\xc4\x87er Anastazija se udala za ugarskog kralja Andreja I., a njegova najmla\xc4\x91a k\xc4\x87er Ana se udala za francuskog kralja Henrya I.. Jaroslavov najstariji sin Izjaslav o\xc5\xbeenio je njema\xc4\x8dku princezu Gertrudu, zbog \xc4\x8dega su kijevski vladari bili u izuzetno dobrim odnosima sa njema\xc4\x8dkim. Godine 1037. uspostavljena je crkvena hijerarhija na \xc4\x8delu s Kijevskim metropolitom Rusinom Ilarionom, koji je bio odgovoran Carigradskom patrijarhu u Bizantu. Kijevska Rus\xe2\x80\x99 tada gradi odli\xc4\x8dne kulturno-politi\xc4\x8dke odnose sa tada\xc5\xa1njom Poljskom, Bohemijom i Ugarskom._NEWLINE_Jaroslav je ujedno bio i veliki graditelj te je izgradio stotine crkvi bizanstkog stila, obnovio i u\xc4\x8dvrstio ve\xc4\x87i broj tvr\xc4\x91ava, unaprijedio je zakone dr\xc5\xbeave i uspostavio sudove. Prema njema\xc4\x8dkom povjesni\xc4\x8daru Thietmaru von Merseburgu, Kijev je u vrijeme Jaroslava izrastao u veliki grad koji je imao preko 400 crkvi i 8 trgova\xc4\x8dkih sredi\xc5\xa1ta. Tada je izgra\xc4\x91ena Saborna crkva Svete Sofije koja se i danas renovirana nalazi u Kijevu. Drugi povjesni\xc4\x8dar, Adam Bremenski Kijev opisuje kao ravnopravnog takmaca Carigradu. Stvorene su jake kulturne veze s bizantskom Crkvom, koje su ukrajinske svjetovne i crkvene poglavare u kulturno-prosvjetnom i religijskom smislu postavile na \xc4\x8delno mjesto me\xc4\x91u ostalim pravoslavnim narodima sve do 18. stolje\xc4\x87a. Naziv Jaroslav Mudri dobio je zahvaljuju\xc4\x87i stvaranju zakonika Rus'ka pravda koji je prikupio onda\xc5\xa1nje norme u pravni kodeks dr\xc5\xbeave._NEWLINE_Jaroslav je prije svoje smrti podijelio vlast nad Kijevskom Rusi me\xc4\x91u svojim sinovima: ina\xc4\x8de drugim pre\xc5\xbeivjelim najstarijim sinom Izjaslavom (1054.-1073.) u glavnom sredi\xc5\xa1tu Kijevu, Svjatoslavom u \xc4\x8cernigivu, Vsevolodom u Perejaslavu i Igorom u Volinju te ne\xc4\x87acima u drugim krajevima dr\xc5\xbeave."